LidanRubinov/Halacha-QA huggingface dataset:
שאלה: מכנסי שרוואל ליד סבא: האם מותר ללכת ליד סבא בבית עם מכנסי שרוואל רחבים מאוד, ואם לא, האם גם כשאני עוברת מהחדר לשרותים, שהם צמודים אחד לשני אני צריכה ללבוש חצאית? (מדובר כשסבא בבית אבל לא בטוח שהוא יראה אותי)
תשובה: אם זה בתוך הבית, אין בעיה.
שאלה: סיגריה במצב איסור: האם מותר לבעל לסיים סיגריה שהתחילה אשתו כשהיא נידה, אם הדבר אסור, האם יועיל הוספת פילטר לסיגריה?
תשובה: לא מצאנו מקור לאסור במפורש אבל נראה שדבר כזה ודאי הוא מביא לחיבה ולכן יש להמנע.
שאלה: ספר תורה בבית או בבית כנסת?: התברר אצלינו אחר הקריאה ב"וזאת הברכה" שבעל הקורא קרא את המילה "ברך ה חילו" במקום בקמץ צירה, בצירה קמץ. האם צריך לחזור על הקריאה בשבת, ואם כן על איזה חלק, ומה יעשה אדם פשוט כאשר הגבאי לא מתלהב מהרעיון של לחזור על הקריאה? וכן האם מברכים על קריאה זו כאשר כולם כבר קבלו עליה? וכן אדם שבבעלותו ספר תורה, ואין במקומו מקום הזקוק לספר בשביל קריאות, האם יש ענין שישהה את הספר בביתו, או שבכל אופן עדיף שיאוכסן בבית כנסת?
תשובה: כיון שזה משנה את המשמעות, צריך לחזור. התשלומים לכך צריכים להיות בשבת הסמוכה, לגבי 2 שבתות יש מחלוקת הפוסקים. אם הציבור יכול ליהנות מזה, עדיף שיהיה בבית הכנסת. ואם לא, אין בזה עדיפות, ואתה יכול להשאיר אותו בבית, כמובן לנהוג בו את כל דיני הכבוד.
שאלה: תהלת ה  לפני הברכה: אנו נוהגים לומר בשבת לפני ברכת המזון "שיר המעלות" וכן תהלת ה - הפסוקים שאחרי המזמור. מישהו אמר לאחותי שבארץ לא נוהגים לומר תהלת ה, האם זה נכון, האם לשנות מנהגנו?
תשובה: בארצות המערב, ובייחוד בגרמניה נהגו לומר זאת. יכול להיות שזה תלוי במנהגי הקהילות, ואם הקהילה שבאה ארצה נוהגת לומר, ימשיכו לומר.
שאלה: התרת נדר על מעשה אסור: אני מתחזק באמונה בחודשים האחרונים, לפני כמה שנים, כאשר הייתי חילוני גמור נדרתי נדר עם חבר, שהמעשים של הנדר עצמו אסורים על פי ההלכה, החבר כן רוצה לקיים את הנדר אך לי הוא ממש מפריע - האם נדר שנוגד את ההלכה נחשב לנדר ואם כן - איך ניתן לבטל אותו גם אם החבר לא מסכים לביטולו?
תשובה: קודם כל, יש הבדל אם נדרת או נשבעת, נדר זה לאסור חפץ על עצמך. בהנחה שזה שבועה, אם אדם נשבע כנגד ההלכה זו שבועת שוא. כמו אדם שנשבע שיסע בשבת לים, ברור שהשבועה לא חלה, הוא עבר על איסור כשנשבע. וודאי שלא צריך לקיים דבר כזה.
שאלה: תנאי - בפה או בלב?: כאשר אדם מתנה תנאי (לדוגמה - מי שמתפלל שחרית במניין מאוחר, ורוצה לקרוא ק"ש לפני תפילת שחרית כדי לצאת י"ח לפי המג"א, ומתנה שאם ההלכה כגר"א אז הוא לא יצא באמירה זו אלא בקריאה שיעשה עם הציבור) - האם יש לומר את התנאי בפה או שמספיקה מחשבה?
תשובה: מספיקה מחשבה.
שאלה: מה לשים בפח שמיטה?: יותר מידי אנשים אמרו לי מה לשים בפח שמיטה ומה לא, והתחלתי להתבלבל, לבסוף החלטתי לשים הכול, אבל זה נהיה כבר יותר מדי. רציתי לדעת מה חייב ומה לא ומה הכלל שלפיו אנו צריכים ללכת? וכן לכמה זמן אני צריך להשאיר את זה, אני שם את זה בשלוש שקיות לחמישה ימים אבל זה ממש מסריח?
תשובה: מרגע שהאוכל מתחיל להתקלקל אפשר להניחו בפח הרגיל, אין צורך לחכות חמישה ימים, יותר נוח לעשות שקית לכל יום או סעודה, ולאחר 24-48 שעות להעביר לפח הרגיל. בברכת התורה והארץ הרב יהודה הלוי עמיחי.
שאלה: זמן סעודה שניה בשבת: הרב השיב שיש חיוב לאכול פת לפני חצות היום, מה המקור לכך, האם לקדש ולאכול מזונות לפני חצות לא מספיק (ואז לקיים את שתי הסעודות אחר תצות)?
תשובה: כדי לצאת ידי חובת סעודת שבת צריך לאכול פת, אבל כדי להחשיב את הקידוש במקום סעודה מספיק לאכול מזונות. אם אדם קידש בשעה עשר, יצא ידי חובת קידוש, ויוכל רק יותר מאוחר כגון בשעה אחת-עשרה ליטול ידיים ולסעוד. מכל מקום, גם הסעודה צריכה להיות לפני חצות. (אפשר להסתכל בערוך השולחן בסימן רפ"ח שמדבר על זה).
שאלה: שקטה ומכונסת בתוך עצמי: אני לומדת בפנימיה באשדוד, ומאמצע כיתה ז הפכתי לילדה שונה שקטה ומכונסת בתוך עצמה. עכשיו אני מאד מנסה להשתלב בחברה ואני לא מצליחה. גם עם עצמי לא טוב לי ניסיתי לשנות בעצמי כל מיני דברים כמו לשנות את הכתב ואת הגישה שלי אל עצמי ואל החברה ועדין יש לי חור בלב כלפי עצמי. קראתי ספר של שמות והבנתי ממנו ששם קובע לאדם את ההתנהגות שלו בחיי היומיום וחשבתי שאם אני יוסיף לעצמי שם זה רק יועיל לי כמובן שם מתאים הסתכלתי בפרוש של כל השמות לבנות אהבתי את המשמעות של מיטל וליטל, מה דעת הרב על הנושא, והאם יש לרב פתרון אחר לבעיה?
תשובה: דווקא השם יוכבד הינו שם טוב ומוצלח. אני לא רואה צורך שתוסיפי עוד שם. אולם אם זה מאד חשוב לך ואת מרגישה שזה יתן לך כוח חדש אזי לכי לרב השכונה וכ' שהוא יעשה לך זאת. בנוגע לשאלה שאת מעלה את מאד צעירה כך שאני בטוח שמכיון שאת מודעת לכך ואת מעיזה לטפל בקושי שלך את תצליח להתגבר על הקושי. מה שחשוב הוא להעיז להעלות את הבעיה בפני אנשים שיכולים לעזור לך. אני ממש מבקש ממך שאם יש יועצת בבית ספרך תשתפי אותך בקושי שלך. עצם הסיפור והגדרת הקושי הינו חצי פתרון. יש לי אישה מייעצת בנושא זה אולם היא גרה בירושלים והיא עולה כסף. אם זה רלוונטי תתקשרי אלי ואמסור לך את פרטיה. בהצלחה.
שאלה: שהחיינו על שנת שמיטה: האם מברכים שהחיינו על שנת שמיטה, ולמה?
תשובה: אין מברכים שהחיינו כיוון שאין כאן קדושת הזמן (במובן שיש איסור מלאכה מסויים) אלא קדושת הפרי והיבול. ואמנם הגרש"ז אויערבאך זצ"ל אמר שבברכת שהחיינו בליל ראש השנה של שמיטה יש לכוון גם על תחילת שנת השמיטה. בברכת התורה והארץ הרב יהודה הלוי עמיחי.
שאלה: פח שמיטה וצמחים ריחניים: 1) כל כמה זמן להחליף את השקית בפח השמיטה, הרי יש שאריות שתוך יום כבר נרקבות, כמו של תפוח עץ, ויש למשל את הקליפות של הגרעינים לבנים (דלעת) וכדו, שהם מחזיקים מעמד זמן רב. וא"כ, כיצד לנהוג בקשר להחלפת השקית - באיזו תדירות? 2) כיצד ניתן לדעת איזה קליפות נאכלות גם לבע"ח וממילא יש בהם קדושת שביעית, ואילו לא (האם יש פירוט כלשהו לגבי גרעינים וקליפות, כי אדם מן השורה שאינו עובד עם בע"ח לא כ"כ בקיא בזה)? 3) לגבי צמחים ריחניים (כהדס, גרניום וכדו ) שאני קוטף מגינתי להבדלה: האם יש לוח זמנים לגבי כל צמח ממתי יש לנהוג בו קדושת שביעית, או שיש להתייחס לכל הצמחים כבר מעכשיו כקדושים?
תשובה: 1. כל החלפת השקיות הוא הידור, ועל כן יש להניח את השקית עד שיתחיל להתקלקל ממאכל אדם. ולא צריך לדקדק כל כך בשקיות. 2. לפי הנסיון והידע המצטבר. 3. עיין קטיף שביעית עמ' 64 סעי' יג ובמקורות שם. בברכת התורה והארץ הרב יהודה הלוי עמיחי.
שאלה: שבע ברכות לאחר חודשיים: האם אפשר לעשות שבע ברכות לחתן וכלה שהגיעו לחו"ל חודשיים אחרי חתונתם בארץ, בגדר של שנה ראשונה?
תשובה: לא שייך, "שבע ברכות" זה רק בתוך שבעת ימי המשתה.
שאלה: שלוש פעמים מקרא: אפשר לקרוא מלכתחילה במקום שנים מקרא ואחד תרגום, שלוש פעמים מקרא?
תשובה: לא. דעת הרא"ש שאם קוראים רש"י יוצאים ידי חובה. והשולחן ערוך כותב שירא שמים יצא ידי - חובת כל השיטות, יקרא גם תרגום וגם רש"י. אבל לכתחילה לא יקרא 3 פעמים מקרא.
שאלה: נישואין לבן שתוקי: בהתייחסות לבן שתוקי הרב השיב "מכיוון שלא יודעים מי האב, אסור לילד להתחתן עם אף אישה מישראל כדי שלא יישא, ח"ו, את אחותו או קרובת משפחה אחרת שאסורה לו, ולכן הפתרון הכי טוב בשבילו יהיה לשאת גיורת". האם לבן אסור לשאת את בת אביו אך לא בת אמו, כמדומני הקשר שבין שרה לאברהם היה: בעל - אישה ואבא משותף! אולי שם היה מותר כי לא ניתנה לנו עדיין התורה?.
תשובה: לפני מתן תורה נהגו כמו בני נח, ואי אפשר להקשות מכך.
שאלה: אשה שהתחתנה בנישואין אזרחיים: אני שואל בשם חבר. יש לו קשר עם אשה נשואה שהתחתנה בנישואין אזרחיים בחו"ל. האם התייחדות עם אשה כזו היא עבירה של התייחדות עם אשה נשואה או לא?
תשובה: השאלה לא מובנת. וכי מותר להתיחד עם אשה כל שהיא?ולשאלתך, אנו חוששים לדעות הסוברות שנישואין אזרחיים תופסים ולכן משתדלים להשיג גט מבעלה כדי לאפשר לה להינשא לאחר. כלומר יש חשש שהיא אשת איש. אך כאמור גם אישה שאינה אשת איש אסורה ללא נשואין כדת משה וישראל.
שאלה: פתיחת ההיכל בהושענא רבה: ראיתי שפותחים את ההיכל בסיום התפילה בהושענא רבה וקוראים "נשמת כל חי", רציתי לשאול מה העניין בדבר והאם יש לכך מקורות?
תשובה: אחרי שנסתיימו כל חגי השנה החדשה בפרט אלו שיש בהם חרדת הדין אנו מודים לקב"ה שהשאירנו בחיים שנה נוספת עם כל החסדים הכרוכים בשנה שלימה של חיים. על המקורות למנהג עיין בבן איש חי והכף החיים.
שאלה: הידרותרפיה בבריכה מעורבת: יש לי הסמכה של הידרותרפיסט. האם מותר בדיעבד (עד אכשיו חיפשתי רק נפרד אבל לא מצאתי עבודה) לעבוד בבריכה מעורבת בתור הידרותרפיסט, ולטפל רק בגברים? אני מתכוון להידרותרפיה לצורך טיפולי כמו: שיקום אורתופדי, חינוך מיוחד, הפרעות קשב וריכוז, ולא לטיפולי פינוק הרפייה במים לאנשים בריאים שאותם לפעמים מכנים גם בשם הידרותרפיה?
תשובה: אינני יכול לומר לך שזה מותר, כי מן הסתם לידך ולנגד עניך יהיו נשים לא צנועות, וזה בעייתי מבחינת גדרי הצניעות.
שאלה: ביטחון עצמי נמוך - פגם באמונה?: האם ביטחון עצמי נמוך מעיד על פגם באמונה, ביראת ה וכד, האם אדם שלא אוהב את עצמו מאמין מספיק בה?
תשובה: מידות הנפש של האדם ביסודם אינם מתחילות מענין האמונה. יש יסודות שמהם נעשה האדם. היסודות שמהם נעשה האדם הם השורש למידות השונות. יתכן שאדם שיש לו נטייה גדולה אל הגאוה נובע מכך שיסוד האש מפותח אצלו יותר. אדם שנוטה ליאוש ועצבות נובע מכך שיסוד אחר יותר מרכזי אצלו. כל אחד נולד במזל אחר ויש לו עבודה אחרת של תיקון בעולם הזה. מעבר לכך המידות מתפתחות בגיל צעיר מאד כשהדברים קשורים לסביבה בה האדם גדל. למשל יש השפעה גדולה לילד שהוא בכור או ילד הכי קטן. יש הבדל מה מערכת הקשרים שיש בתוך המשפחה. אדם שיש לו נסיון בענין הביטחון העצמי אינו בהכרח מאמין קטן יחסית לחבירו שמלא ביטחון עצמי. אולם מצד שני האמונה יכולה לעזור לחזק את הביטחון העצמי. חלק גדול מן העבודה הוא בנוגע לדרך ארץ שקדמה לתורה ובנוגע לעבודת הנפש. אולם ודאי שגם האמונה וחיזוקה יכולים לתרום תרומה משמעותית לחיזוק הביטחון. אולם האמונה לא בהכרח מחלחלת עד עולם המידות. לפעמים יש לאדם מחסומים שמונעים מהאמונה להתפשט בפשטות בכוחות נפשו. חלק מן השאלה שלך קשורה לכך שאתה שופט את עצמך וחושב שאם אין לך ביטחון עצמי יחסית לאחרים זה משום מיעוט האמונה שלך יחסית לאחרים. משוואה זו אינה נכונה כפי שבארתי. מעבר לכך עצם הטרדה קשורה לבעיה של מי שלא בטוח בעצמו. מי שבטוח בעצמו אינו בודק את הדברים יחסית לאחרים אלא יחסית לעצמו. אדם יבדוק את התקדמותו לא יחסית למה שאחר עשה אלא יחסית לעצמו.
שאלה: החזקת ידים בטקס החופה: מאיזה שלב בטקס החופה מותר לזוג להחזיק ידיים?
תשובה: לאחר שהוא קידש אותה. אני, באופן אישי, חושב שלא ראוי לנהוג זאת בפומבי כלל. כל גילויי חיבה שבין חתן לכלה, יש הדרכה בראשונים במסכת בבא בתרא (נימוקי יוסף) שכל גילויי חיבה שביו איש לאישתו לא יעשו בפומבי, אלא בצנעא. אני לא יכול להגיד שיש איסור שחתן יתן יד לכלה, אך זה לא ראוי. בשביל זה יש חדר ייחוד תכף אחר החופה.
שאלה: איסור בלורית לילד: השבוע עשינו לבננו "חלאקה" אך עדיין לא לקחנו אותו לספר לגזירת כל התלתלים. ידוע לי כי אסור לגזור את הפאות, אך מה לגבי איסור להשאיר בלורית? האם אכן יש איסור כזה? מה מקורו? האם גבר צריך להסתפר "גלח", או מותר להשאיר שיער מעט ארוך מקדמת הראש (כמו פוני)?
תשובה: אין איסור בבלורית, אולם טוב להסתפר קצר ולא לגדל שער.
שאלה: הרהורים בדוכן מעייני הישועה: אני פעיל מזה שנתיים בדוכן מעייני הישועה בתחנה מרכזית של אחת הערים הגדולות, כמובן שמעולם הנשים שם לא התלבשו לפי כללי ההלכה, אולם רק לאחרונה החלו לפקוד אותי הרהורים רעים על אותם נשים. האם הרב מורה להמשיך לעמוד בדוכן או להפסיק?
תשובה: אם העמידה בדוכנים גורמת לך להרהורים רעים תפסיק לעמוד בדוכנים ותצא פעילות אחרת שלא מורידה אותך אלא מעלה אותך. חזק ואמץ.
שאלה: חזרה בתשובה מול הורים ומגורשים: 1. מסיבות מסוימות לא כיבדתי את הורי, איך ניתן לעשות תשובה חוץ מבקשת סליחה, והאם בקשת סליחה רלוונטית מכיוון שאני עדיין משפרת את התנהגותי ב"ה אך עדיין קיימים ויכוחים מדי פעם? 2. לא עזרתי לצערי הרב כנגד הפינוי מחבל עזה, מה יש באפשרותי לעשות כדי שה יסלח לי וכן שהאנשים שפונו יסלחו לי?
תשובה: 1. התיקון העיקרי הוא הקפדה בעתיד על כיבוד אב ואם. שייך שתבקשי סליחה. ויכוחים אינם בהכרח סותרים את מצוות הכבוד. ויכוח הינו מחלוקת בדעות. מותר שיהיה שינוי בעמדות בבית בין ההורים לילדים. לכל אחד יש עצמיות. אולם גם כשמתוכים יש לכבד הורים. גם אם בעתיד יתכן ששוב תכשלי במצוות הכיבוד ניתן לבקש סליחה. אנו בשעת בקשת הסליחה רוצים להיות נקיים מפגיעה בהורים. אולם מראש באמירת הסליחה להביא לידי ביטוי שיתכן שגם בעתיד אולי יהיה שגגות. 2. התיקון לעזרת המגורשים על ידי הטבה להם. או גמילות חסד בגוף כגון לעזור להם בקיץ בקייטנות וכד' או לתרום להם כסף.
שאלה: בחורה שמציעה נישואין: האם בחורה יכולה להציע לגבר נישואים?
תשובה: אני חושב שכן, בסך הכל הכוונה היא שהיא מוכנה להינשא לו. אמנם יותר מכובד שהוא יציע לה, אך אין בזה שום איסור.
שאלה: חציית כביש באדום ביום חול: על שאלת חציית כביש באדום בשבת, ענה הרב שהדבר תלוי בסכנת נפשות (יש - אסור תנועה דלילה - מותר). האם הדבר נכון גם ביום חול?
תשובה: ביום חול הסכנה מרובה יותר והתנועה חוקית לכן יש להימנע.
שאלה: השתתפות בחגיגות חילוניות: האם יש איסור להשתתף בחגיגה שאירגנו חילונים? כגון - ליל יום העצמאות בו מופיעים זמרים וזמרות, וריקודי להקות מחול. יצויין כי לציבור הדתי אין אלטרנטיבה לחגיגה זו, וכולם מאוד רוצים ליהנות ביום זה, לצפות בזיקוקים, לראות ריקודי עם של פעם וכד. אז מה לעשות?
תשובה: הציבור הדתי צריך לצקת תכנים ערכיים ליום העצמאות, שלא יהיה עוד פסטיבל שהולכים לרקוד ומעורבים בו דברים לא צנועים. זה לא דווקא ביום העצמאות. אדם שהוא שומר תורה ומצוות צריך להימנע מלהסתכל על ריקודים מעורבים. זה נוגד את גדרי הצניעות של תורתינו הקדושה. אפשר לעשות ריקודים, אך לבנים ולבנות בנפרד, אפשר לארגן שירה יפה. מלבד זאת, ביום העצמאות יש להבין ולדבר על התוכן של יום זה, מה המשמעות לעם ישראל, מה המשמעות של מדינת ישראל. תשובת הרב יעקב אריאל
שאלה: ישיבת שבעה בשני בתים: אמא של גיסי נפטרה, משפחתה יושבת שבעה בשתי בתים שונים - האב ושלושת בניו בבית המשפחה, האימא והאחות יושבים במקום אחר. האם דבר כזה מקובל, והאם יש בעיה הלכתית בכך?
תשובה: אין בזה בעיה הלכתית.
שאלה: הדלקת נרות חנוכה לבנות: האם נערות ובחורות חייבות במצוות הדלקת נרות חנוכה?
תשובה: מעיקר הדין נשים חייבות בהדלקת נרות אלא שאשה נשואה בעלה מוציא אותה ידי חובה, ובהרבה בתים גם בנות שהגיעו לחינוך ונערות נהגו שלא להדליק נרות. ומכל מקום אם ירצו להדליק, רשאיות להדליק ונראה שטוב לעודד את הבנות שהגיעו לחינוך להדליק נרות לפחות עד הגיען לבת מצווה, כי ההדלקה מקשרת אותן לתורה ולמצוות. ואם ירצו להדליק גם אח"כ, תבוא עליהן ברכה. ואפילו אשה שבעלה מדליק נרות, אם תרצה למרות המנהג להדליק בעצמה - רשאית להדליק (מתוך פניני הלכה) הרב יאיר וסרטיל
שאלה: ברכת המזון פעמיים?: אם ברך ברכת המזון לאחר ארוחה, ואוכל שוב פת כעבור זמן, האם יברך שוב ברכת המזון או שהברכה הקודמת תופסת לפרק זמן כלשהו?
תשובה: צריך לברך שוב, כי ברכת במזון זה סילוק סעודה ועכשיו אכל משהו חדש.
שאלה: השקייה שמשביחה בחלקה בשמיטה: א. הסוכה שלנו עומדת על דשא, ולאחר החג הדשא שעליו הייתה הסוכה די הרוס, וכעת כשמשקים את הדשא עם הממטרות כרגיל, השטח של הדשא שנהרס עלול לצמוח מחדש. מצד שני, חייבים להפעיל את מערכת הממטרות כדי שכל הדשא ימשיך להתקיים (השטח שנהרס הוא קצת פחות מחצי משטח כל הדשא). ב. בנוסף לכך, בצינור הטפטפות של הגינה יש מקום שהחור גדול, וזורמים שם הרבה מים, והשאלה האם צריך לסתום אותו כדי שלא ישביח את הצמח שנמצא שם?
תשובה: א. אפשר להשקות את הדשא כדי לא להמיתו. יש סוברים שכל השקאה הותרה בשביעית, בכו"א כאן כאשר כוונתו להשקות כדי להציל את הדשא הנותר נראה שלכו"ע מותרת השקאה. ב. אין חובה לסתום את החור, אלא א"כ יש בזבוז מים, שאז צריך לסתום מדין "בל תשחית". בברכת התורה והארץ הרב יהודה הלוי עמיחי
שאלה: הדלקת בן שלא בבית עבור "הבית": אנחנו - ההורים (ספרדים), טסים בחנוכה לביקור בישראל. בזמן ההדלקה נהיה על המטוס. האם אחד משני בנינו הלא נשואים והלומדים בישיבות מחוץ לבית (אחד בישראל ואחד בניו-יורק), יכול להדליק עבורינו? אם יש רעיון אחר לפתור את בעית ההדלקה בגלל הטיסה - נשמח לשמוע.
תשובה: אם בזמן ההדלקה אתם במטוס, אבל בהמשך הערב תגיעו, תדליקו יותר מאוחר, וזה בעדיפות ראשונה. אך אם לא תספיקו להגיע אלא בשעה מאוחרת (שאז אין פירסומי ניסא), אכן תבקשו מאחד הבנים, בארץ או בחו"ל, להדליק בשבילכם ושייתכוונו להוציא אתכם.
שאלה: וידוי לחתן שלא צם: האם חתן שלא צם ביום חתונתו, החל בר"ח, אומר בכל זאת וידוי של יוה"כ במנחה?
תשובה: כן, אין קשר.
שאלה: דמי אבטלה לסטודנט: סיימתי שירות לאומי במשך שנתיים ולכן מגיע לי לחתום אבטלה במשך 70 יום. בהתחלה התמהמתי ולא חתמתי כי חשבתי שסטודנטים לא יכולים לחתום הדעות היו לכאן ולכאן. ושהגעתי לביטוח לאומי אמרתי את זה לפקידה, ובלשכת התעסוקה כלל לא שאלו על עיסוקי. בחופשה שלא למדתי התחלתי לחתום אבטלה, אבל כיום חזרתי ללימודים ואני נחשבת לסטודנטית, שאלתי פקידה אחת והיא אמרה לי: עזבי אל תדברי על זה שאת סטודנטית. מה עלי לעשות? קשה לי למצוא עבודה בגלל השעות המאוחרות, למרות שמצאתי עבודה של 4 שעות לשבוע, וזה בקושי מכסה הוצאות, השאלה אם מותר לי להחשב כמובטלת ולהמשיל לחתום או שלא?! אני לא רוצה לערבב בין השניים, אבל לעניות דעתי כמו שלבני ישיבות אסור לעבוד בזמן שהם מחויילים ובכל זאת הם עובדים לפעמים באבטחה, קייטרינג וכו. האם אפשר לעשות השלכה ולהתיר חתימת אבטלה - הרי בסך הכל זה גם כסף שמגיע לי לקבל אותו?
תשובה: לאחר בדיקה קצרה שעשינו במוסד לביטוח לאומי התברר לנו שלסטודנט אין שום בעיה לבקש דמי אבטלה ואם הוא זכאי לאבטלה הוא יכול להגיש בקשה כרגיל ומשרד התעסוקה יודע על המבקש שהוא סטודנט ולכן לא צריך להצהיר על זה ואם באמת את עדיין זכאית לאבטלה אין בעיה לבקש זאת למרות שכבר התחלת ללמוד. הרב אריאל איגרא.
שאלה: למה הקב"ה כועס?: ידוע לי שהכעס הוא חטא גדול מאוד. ושאלתי אם הכעס הוא חטא כל כך גדול מדוע מצויין בתורה שהשם כועס על בני ישראל, או ש"חרון אף" (המילה המקראית לכעס) שונה במשמעות שלה מכעס רגיל, אם כן מה ההבדל?
תשובה: הקב"ה אינו גוף ואין לו דמות הגוף, ולכן כל התארים שנאמרו בתורה אינם מצידו אלא מצד ההתגלות אלינו בעולם. למשלם אם נאמר שה' גיבור אין הכוונה שיש לו הרבה כח פיזי, אלא הכוונה היא שהקב"ה עושה מעשים בעולם, שכשבני אדם עושים מעשים כאלו זה סימן שיש להם הרבה כח והם נקראים גיבורים, ולכן אנו מכנים גם מעשים כאלו של הקב"ה "גבורה". כך ביחס לכעס, כאשר אנשים כועסים הם מענישים, ולכן כאשר ה' מעניש, התורה משתמשת בלשון בני אדם ואומרת שה' כועס, אע"פ שלקב"ה אין כלל רגשות, ובכלל לא שייך אצלו כעס. הרב יאיר וסרטיל
שאלה: דחיקת הקץ בזיווג: האם יש דבר כזה של "דחיקת הקץ" בזיווג? אסביר. בשנתיים האחרונות התפללתי בכל כוחי לזיווג (שיגיע כמה שיותר מהר), נסעתי לקברי אבות, קיבלתי ברכות מרבנים וכו ועכשיו ב"ה נענה הקב"ה לתפילתי וזימן לי בחור שעימו אני יוצאת וזה נעשה יותר ויותר רציני ב"ה. פתאום נתקפתי פחד שאולי עדיין לא הגיע זמני להתחתן (למרות שאני ב"ה מרגישה מאוד מוכנה ובשלה להתחתן) ואולי הקב"ה תיכנן להביא לי את הזיווג יותר מאוחר אך בגלל כל תפילותיי, ה נענה, גם אם זה לא הכי לטובה בשבילי כרגע. (לא מזמן נזכרתי בעניין תפילת משה רבינו להכנס לארץ ושהקב"ה אמר לו "אל תוסף דבר אלי עוד בדבר הזה.", -מפרשים שם שאם משה רבינו היה מתפלל עוד תפילה אחת, היה נענה, ואני חוששת כי אולי זה מה שקרה אצלי "שהתפללתי יותר מדי", מעבר למה שהייתי צריכה (כדי שה ישלח במהרה את זיווגי) ואולי הייתי צריכה להפסיק אחרי שלב מסויים). מה דעת הרב בעניין?
תשובה: אשרייך שהקב"ה נענה לתפילותייך. את לא במדרגה של משה רבינו כך שאין לך לחשוש מפני דחיקת הקץ. ומה עוד שהקץ אצלך כלל לא דחוק. הגעת לפרקך ואין לך להתעכב. בשורות טובות.
שאלה: קידושין בעדים פסולים: לאחרונה שמעתי שדבר נפוץ אצל חלק לא קטן אצל רבנים שעורכים חופות מחוג מסויים שבחתונה של אינם דתיים לבחור דווקא בכוונה תחילה עדים פסולים, וזאת על מנת שלא יהיו קידושין כשרים וזאת בכדי לצאת מחשש שיוולדו ילדים ממזרים עקב חשש לניאוף בעתיד. מה דין "מנהג" זה, הנכון הוא, ואם לא מדוע ומדוע אם כן עושים זאת?
תשובה: כל חופה ונישואין נעשים במעמד שני עדים כשרים, וזאת באחריות הרב מסדר הקידושין. כך כתוב בכל הפוסקים, וכך היה נהוג הדבר בכל קהילות ישראל. אם יש מישהו העושה באופן אחר יש לשאול אותו לפשר מעשיו ולכשרותם. הרב יהודה אודסר.
שאלה: יכול להיות שכשפו אותי?: אמרו לי שכשפו אותי. א.ברצוני לדעת האם יש דבר כזה כישוף? ב.ואם כן מה ניתן לעשות למרות שאני לא מאמין בזה וכיצד לנהוג?
תשובה: אתה נשמע אדם רציני ובוגר. אם כן אנא פרט לי מי אמר לך זאת. האם מדובר על אדם גדול וירא שמים שאמר לך או סתם אנשים עמי ארצות. אם אמר לך אדם ירא שמים אנא אמור לי את שמו ואני אשתדל לדבר עימו בענין. אם מדובר על דברים שעמי ארצות אין לך כלל מה לחשוש. אלו דברים טפלים ובטלים.
שאלה: לקדש על יין מוגז: האם שמפניה "פנטזיה", שהיא מוגזת - כשר לקידוש ולהבדלה?
תשובה: לכאורה נראה שצריך להיות כשר. להבדלה זה יותר פשוט שכשר, לקידוש זה תלוי במידת התערובת שמוסיפים ליין. אם טעם היין נשאר בו, מברכים, ואם עבר טעם היין, לא יברכו.
שאלה: הרחת דאודורנט ספריי בחנות: האם כשנמצאים בסופר ורוצים לקנות דאודורנט: האם מותר להתיז קצת ספריי ממספר בקבוקונים בכדי להריחם ולדעת איזה מהם כדאי לי לקנות, או שיש בזה קצת גזל, כי בעצם יוצא שמרססים מבקבוקים אחרים שלמפרע יתברר שלא קנינו ושילמנו עליהם?
תשובה: מותר, זהו דבר מקובל.
שאלה: מה הכוונה "חברה שומרת שביעית"?: ראיתי שכתוב על קופסת ממרח של "סלטי מיקי" שהחברה שומרת שביעית. מה הכוונה, האם יש בממרח זה קדושת שביעית או לא?
תשובה: חברה שומרת שביעית הקוד הוא לפי נותן הכשרות, אם יש כשרות חרדית הרי זה ירקות נכרים, ואם יש כשרות של רבנות רגילה הרי זה היתר מכירה. אין אוצר ב"ד בסלטים וממילא אין קדושת שביעית. בברכת התורה והארץ הרב יהודה הלוי עמיחי.
שאלה: להתחתן עם "ממלכתית"?: כשיש השקפות עולם שונות בין הבחור לבחורה בנושאים של היחס למאבק על א"י (קו בלתי-מתפשר של סירוב פקודה ואף חסימת כבישים, לעומת גישה יותר "ממלכתית", של "פנים אל פנים"), אבל מבחינה רמה תורנית (הקפדה על הלכות, תכנון משפחה גדולה, הליכה לשיעורי תורה וכדו ) יש ביניהם התאמה. האם כדאי שימשיכו להיפגש, או שזהו דבר מאד עקרוני שעלול להביא בהמשך למריבות ומחלוקות גדולות?
תשובה: מה שחשוב הוא לראות שיש לצד השני מדות טובות ואופי טוב ושאיפות מתאימות. ואם כל זה מתאים. בדרך כלל אם הבחור יודע היטב מה הוא רוצה יוכל הוא לשכנע את הבחורה בצדקת הדרך. ואם היא עיקשת ולא מקבלת בגלל שיש לה אופי כזה שאינה מוכנה לוותר על דעתה. אז הבעיה היא לא של השקפה אלא של אופי. והבחור צריך לשקול אם מתאים לו אופי כזה או לא.
שאלה: מדוע בד"ץ מעדיפים ערבים?: מדוע בד"צ העדה החרדית ועוד כמותם מעדיפים יבול נוכרי ויבול חו"ל על פני היתר מכירה, מה ההיגיון, לא עדיף שיהודים ירוויחו, למה לתת את הכסף לגויים? (גם אם הם לא מאוייבינו.) כמו-כן, אשמח לדעת מה סדר העדיפיות בשנת השמיטה לפי הרב עובדיה יוסף או הרב מרדכי אליהו.
תשובה: א. הויכוח הוא האם אדם צריך לדאוג תחילה לחקלאים וחקלאות יהודית או שאדם צריך לדאוג ליראת שמים הפרטית שלו, בלא להתחשב במושגי עם ישראל וחקלאיו. מי שחשיבות עם ישראל בלבו בודאי יעדיף חקלאים וחקלאות יהודית, ומי שיעדיף יראת שמים פרטית, נראה שיעדיף נכרים. ב. סדר העדיפות של הגר"מ אליהו הוא אוצר הארץ, ולקנות בחנויות של אוצר הארץ. ברכת התורה והארץ הרב יהודה הלוי עמיחי
שאלה: חלקת אדמה פרטית שנקנתה מערבי: יש בבעלותינו דונם אדמה בצפון שנקנתה מערבי. בהסכם כתוב שעד שניתן יהיה לבנות על האדמה (כרגע מסווג כחקלאות) הוא יכול לעבוד את האדמה. אני לא יודעת אם אכן עובדים שם או לא ואם כן מה נעשה עם התוצרת החקלאית. מה עלי לעשות מבחינת השמיטה?
תשובה: השאלה חייבת לבחון את החוזה שבינכם, האם כעת אתם בעלים והוא השוכר, או שמא הוא בעלים גם כעת. אם אתם הבעלים והוא שוכר לרוב הדעות אין להשכיר לו בשביעית, ויש מקילים שאפילו שכירות מועילה, ובלבד שתהא שכירות ארוכת טווח, וכל הפעולות יעשו על ידי גויים. חובה לדעת תחילה היטב את נוסח המכר שנעשה בינכם. בברכת התורה והארץ הרב יהודה הלוי עמיחי
שאלה: למדנות ותורת ארץ ישראל: מדוע ישנם בתי מדרש (כגון זה של ישיבת הר עציון) שדוחים את שיטת הלימוד של "תורת ארץ ישראל", ומעמיקים יותר בלמדנות "נטו", מה עומד בבסיס אי ההסכמה לשלב אלמנטים מחשבתיים בלימוד הגמרא בעיון?
תשובה: תורת ארץ ישראל הינה חידוש של הרב קוק. לכן בעיקר בישיבות שקיבלו אותו כרבם הושפעו מעצותיו ולמרות החידוש בדברים הולכים לפי עצותיו. ישיבת הר עציון בנקודה זו שומרת על המסורת שהיתה נהוגה בישיבות הליטאיות. יש סכנה בעירוב דברי אגדה ודברי הלכה לכן צריך שימוש תלמידי חכמים כיצד לחבר בין רעיונות מחשבתיים לבין הצדדים הפרטיים מעשיים. כפי גודל שימוש תלמידי החכמים יש יותר ביטחון לעשות זאת.
שאלה: עונשו של אדם הראשון: בפרשת בראשית כתוב שהקב"ה אמר שעונשם של אדם הראשון וחוה הוא מוות, "מות תמותון". אבל לכאורה נראה שהקב"ה לא הרג אותם אלא הביא להם עונשים אחרים, כלומר כביכול הקב"ה לא הביא עליהם את העונש שאמר להם?
תשובה: הרמב"ן על הפסוק מסביר שיגיע להם המוות ולא יחיו לנצח אבל אין הכוונה שזה יקרה מיד כשיאכלו מעץ הדעת. ואפשרות נוספת שמביא הרמב"ן לדעת מי שאומר שסופו של אדם היה למות אף אם לא היה חוטא אלא שצריך סיבה למוות ואכילת עץ הדעת היא הסיבה למותו.
שאלה: אשת כהן שעוברת אונס: אשת כהן אשר עברה אונס, מה דינה? אני מודעת לכך כי היא אמורה להתגרש מבעלה, אבל הבנתי כי ישנם דרכים לעקוף זאת, בעיקר כי דבריהם אינם נאמנים. אודה לקבלת הסבר נרחב על הנושא וכן איך בדיוק אמורה אשת כהן להתנהג ועם מי היא אמורה או לא אמורה לדבר על מנת שהיא לא תהיה צריכה להתגרש מבעלה.
תשובה: עליך לגשת לדיין (או לבית הדין הרבני באיזור מגוריך) או רב מוסמך על מנת שיורה לך בעניין ובדין רגיש זה. הרב יהודה אודסר.
שאלה: תפילת ערבית מבעוד יום: רציתי לדעת מה עדיף, להתפלל ערבית במניין מבעוד יום מזמן פלג המנחה (בסביבות 16:30-17:00), או להתפלל יחיד ובזמנה?
תשובה: עדיף שתתפלל מפלג המנחה במניין, ולסמוך על השיטות שאפשר להתפלל ערבית מפלג המנחה. אך ידי חובת קריאת שמע לא יוצאים ידי חובה, ולכן אחר כך תשלים קריאת שמע בזמנה.
שאלה: מיני מתיקה מעכו"ם: האם מותר לי לאכול מאפה אותו עשה מוסלמי? מדובר במאפה בצק (לא חלבי על בסיס מים), הממולא באגוזים וקינמון. ראוי לציין שהמקום אופה רק דברי מתיקה ולא שום דבר אחר. המאפה השני (ידוע בשם כנאפה) הינו על בסיס גבינת עיזים ומעליה אטריות קדיף. עליו שופכים דבש מומס או מעט מי ורדים?
תשובה: בדברי מאפה של נוכרים יש 2 בעיות: א.בעיית הכשרות של המוצרים, ב. בעיית בישול   אפייה של נוכרי. מלבד הכשרות, יש להקפיד שמנפים את הקמח. ח אסרו בישולי נוכרי ויש שיטות שאף הלחם שלהם. מאפי מתיקה זה לא ממש לחם, כי לחם זה דבר שאין הציבור יכול לעמוד בזה. אבל דברי מתיקה אינם דברים בסיסיים שמטרתם להשביע, אלא הם לקינוח ולפינוק. ולכן אין לאכול. לא מדין כשרות הדבר, אלא מצד אפייה   בישול של נוכרי.
שאלה: תוספת של תעינו תעתענו: אשמנו בגדנו מסודר לפי האלף בית. ולכן בוידוי יש את "תעבנו". מה משמעות התוספת של תעינו תעתענו. בחיי אדם כתוב שזה וידוי כולל. הסבר זה נשמע דחוק מאוד. יש הסבר אחר?
תשובה: ישנו הסבר המופיע הסידורים המבוארים ש"תעינו" פירושו שגרמנו לעצמנו לתעות, ו"תעתענו" פירושו שעשינו מעשי תעתועים ומרמה וכן שהיינו מתעתעים בצדיקים ובאנשים ישרים שניסו להחזיר אותנו לדרך הטוב.
שאלה: תרומות ומעשרות מיבול שביעית: שיח פטרוזיליה שנקלט באדנית בשנה השישית ואני כעת רוצה לקטוף ולאכול מיבולו, האם עלי להפריש ממנו תרומות ומעשרות?
תשובה: מה שיקטף כעת יש בו קדושת שביעית, צריך להקפיד לא להפסידו וכדו', ואין בו הפרשת תרו"מ. בברכת התורה והארץ הרב יהודה הלוי עמיחי